《次韵巩宪见示桐柏瀑布之作》
宋代·喻良能

昔闻孙兴公，尝赋飞流水。
至今福庭地，犹属羽人里。
瀑泉天半来，界道见清泚。
迢迢白虹贯，隐隐玉龙起。
宇宙虽云宽，壮观知能几。
谷帘信有之，界图宁辨此。
清秋饶爽气，朱夏绝埃滓。
何当振金策，逍遥山之趾。
眺览既惬适，啸歌何穷已。
青鞋未成往，抚己空自鄙。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。